– Det er ingen dramatikk bak dette, men å spille i rockeband er hardt arbeid, sier frontfigur Eldar Vågan til NRK.

Det populære rockabilly- og underholdningsbandet er dermed snart historie.

– Jeg vil påstå at ingen andre artister enn oss har sett flere blide ansiktet blant publikum. Vi har tross alt holdt det gående i 40 år, sier Vågan.

21. mars 2020 blir det avslutningskonsert i Oslo Spektrum med både Vågan, Kjetil Foseid, Jan Einar Johnsen og Arnulf Paulsen. Der skal også folkekjære Viggo Sandvik være med, som ga seg i bandet tidligere.

– Kommer dere til å fylle spektrum, da?

– Vi hadde ikke leid det for egen regning hvis vi ikke trodde folk skulle komme.

Avslører avslutningsalbum

Etter å ha etablert bandet på Gjøvik i 1979, slo de gjennom for fullt på 80-tallet. Før årtusenskiftet ga bandet ut elleve ordinære studioalbum, som fant veien til mange hjerter.

– Nå er vi i støtet. Vi gir oss mens vi er på topp, sa Eldar Vågan til Totens Blad, som først omtalte saken.

UNDERHOLDT: Mange vil nok huske gutta best fra «The Hjulkalender», som ble sendt i år 2000. Foto: TV 2 NTB Pluss Kultur & Underholdning / NTB Tema

– Vi har en tanke om et avslutningsalbum, avslører Vågan.

De som vokste opp på 90-tallet husker nok musikerne best fra den TV2-sendte julekalenderen «Vazelina Hjulkalender» fra år 2000. De har også stått for en rekke teater- og revyoppstillinger.

Bandet har fire ganger vært nominert til Spellemann.